### 14.    Orientering om naturpolitik

**Åbent**

Sagsnr.: 326-2019-31179       J.nr.: 09.00.00           Dokumentnr.:
326-2020-334045

**Sagstype**

Orientering.

**Resume og sagens baggrund**

Kommunalbestyrelsen har besluttet, at der skal udarbejdes en
ny Natur- og miljøpolitik og Teknik- og Miljøudvalget har efterfølgende drøftet
fokus og indhold i en ny Natur- og miljøpolitik. Der gives en orientering om
status på udarbejdelsen af forslag til en ny naturpolitik.

**Indstillinger**

Chefen for Plan, Byg og Miljø indstiller, at orienteringen
tages til efterretning.

**Behandling**

Teknik- og Miljøudvalget.

**Sagsfremstilling**

*Indledning*

[adresse] udviklingsstrategi frem mod 2030 er
kommunalbestyrelsens bud på, hvordan vi kan udvikle Kalundborg Kommune i en bæredygtig
retning. Udviklingsstrategien udfolder visionen om, at Kalundborg Kommune er et
godt sted at bo og leve, uddanne sig, arbejde og drive virksomhed.

Udviklingsstrategien indeholder blandt andet beskrivelser om
mere fokus på naturkvalitet i byen og på landet, og bedre sammenhænge ved
grønne stiforbindelser og stisystemer. Strategien beskriver også hvordan mere
natur kan skabe rekreative muligheder, bedre miljø og klimasikring. Og
strategien indeholder mål om flere vådområder og mere skovrejsning virkeliggjort
til gavn for naturen og de rekreative muligheder, men også som klimasikring.

*Rammerne for en ny naturpolitik*

Udviklingsstrategien er et godt fundament og udgangspunkt
for udarbejdelsen af en ny naturpolitik. Med en struktur, der har afsæt i
Udviklingsstrategien, kan en naturpolitik blive et vigtigt redskab til både at
konkretisere og realisere udviklingsstrategiens ambitioner på naturområdet.

I forslag til en ny naturpolitik vil der blive taget
udgangspunkt i det brede natursyn i spektret fra beskyttelse til benyttelse.

Biodiversitet, mest mulig natur på kommunens arealer og
tilgængelighed vil blive gennemgående temaer og overskrifterne *Bynatur*, *Natur
i det åbne land*, *Sårbar natur* og *våd natur* vil komme til at
danne rammen om en ny naturpolitik.

I det omfang det er relevant vil der også blive sat fokus på
om politikken kan bidrage til at løfte andre kommunale mål, som f.eks.
naturfagsstrategien.

Indenfor hver af de fire overskrifter *Bynatur*, *Natur
i det åbne land*, *Sårbar natur* og *våd natur*

vil der blive formuleret forslag til mål. Målene kan både
være et- og flerårige og vil blive suppleret med forslag til handlinger, sådan
at naturpolitikken bliver det redskab der realiserer kommunens ambitioner på
naturområdet.

I budget 2021 er der afsat midler til registrering af natur.
Registreringen kan bidrage til prioritering og målretning af indsatsområder og
handlinger.

*Anbefaling*

Det anbefales, at processen med formulering af en
naturpolitik igangsættes med de rammer, der er skitseret ovenfor, og sådan at
et udkast til naturpolitikken med forslag til mål kan blive præsenteret på
teknik- og miljøudvalgets møde i februar/marts 2021. Med afsæt i naturpolitik
og mål vil der efterfølgende blive udarbejdet forslag til konkrete handlinger.

**Økonomiske konsekvenser**

Der er ingen økonomiske konsekvenser.